ประกาศคณะกรรมการเครื่องสำอาง เรื่อง การแสดงค่าความสามารถในการป้องกันแสงแดดของผลิตภัณฑ์เครื่องสำอางที่มีสารป้องกันแสงแดด
ประกาศคณะกรรมการเครื่องสำอาง
ประกาศคณะกรรมการเครื่องสำอาง
เรื่อง
การแสดงค่าความสามารถในการป้องกันแสงแดดของ
ผลิตภัณฑ์เครื่องสำอางที่มีสารป้องกันแสงแดด
 

โดยที่เป็นการสมควรกำหนดการแสดงค่าความสามารถในการป้องกันแสงแดดของผลิตภัณฑ์เครื่องสำอางที่มีสารป้องกันแสงแดด

อาศัยอำนาจตามความในมาตรา ๓๐ วรรคสอง แห่งพระราชบัญญัติเครื่องสำอาง
พ.ศ. ๒๕๓๕ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการเครื่องสำอางออกประกาศไว้ ดังต่อไปนี้

ข้อ ๑ ในประกาศนี้
ผลิตภัณฑ์เครื่องสำอางที่มีสารป้องกันแสงแดด หมายถึง
ผลิตภัณฑ์เครื่องสำอางที่มีส่วนผสมของสารป้องกันแสงแดดเพื่อปกป้องผิวหนังหรือส่วนของร่างกายจากรังสีอัลตราไวโอเลต
(รังสียูวี) ทั้งนี้ ไม่รวมถึงสารป้องกันแสงแดดที่เป็นส่วนผสมของเครื่องสำอางเพื่อทำหน้าที่อื่น
เช่น ปกป้องผลิตภัณฑ์ไม่ให้เสื่อมคุณภาพหรือแต่งสีของผลิตภัณฑ์ เป็นต้น
Sun Protection Factor หรือ SPF หรือ เอส พี เอฟ หมายถึง
ค่าที่แสดงถึงความสามารถของผลิตภัณฑ์ในการป้องกันการไหม้แดงของผิวหนังที่เกิดจากการสัมผัสรังสียูวี
Protection Factor of UVA หรือ PFA หรือ พี เอฟ เอ หมายถึง
ค่าที่แสดงถึงความสามารถของผลิตภัณฑ์ในการป้องกันการดำคล้ำของผิวหนังที่เกิดจากการสัมผัสรังสียูวีเอ
Protection grade of UVA หรือ PA หรือ พีเอ หมายถึง ค่าที่สมาคมอุตสาหกรรมเครื่องสำอางแห่งประเทศญี่ปุ่น (Japan Cosmetic Industry Association, JCIA) ได้กำหนดขึ้นแทนการใช้ค่า PFA
Water resistance หมายถึง
ระดับการกันน้ำของผลิตภัณฑ์เครื่องสำอางที่มีสารป้องกันแสงแดดหลังจากทาผลิตภัณฑ์นั้นแล้วและอยู่ในน้ำเป็นเวลา
๔๐ นาที
Very water resistance หมายถึง
ระดับการกันน้ำของผลิตภัณฑ์เครื่องสำอางที่มีสารป้องกันแสงแดดหลังจากทาผลิตภัณฑ์นั้นแล้วและอยู่ในน้ำเป็นเวลา
๘๐ นาที

ข้อ ๒ ฉลากเครื่องสำอางประเภทผลิตภัณฑ์เครื่องสำอางที่มีสารป้องกันแสงแดดต้องแสดงระดับหรือค่าความสามารถในการป้องกันรังสียูวี
(SPF) หรือรังสียูวีเอ (PFA) หรือความสามารถในการกันน้ำของผลิตภัณฑ์เครื่องสำอางที่มีสารป้องกันแสงแดด
(ถ้ามี) ตามท้ายประกาศนี้
ทั้งนี้
วิธีทดสอบความสามารถในการป้องกันแสงแดดและความสามารถในการกันน้ำให้ทดสอบตามมาตรฐาน
International Organization for Standardization (ISO) หรือวิธีตามมาตรฐานสากลอื่นที่เป็นที่ยอมรับ

ข้อ ๓ ให้ผู้ผลิตเพื่อขายหรือนำเข้าเพื่อขายที่ได้รับใบรับแจ้งเครื่องสำอางควบคุมอยู่ก่อนวันที่ประกาศนี้ใช้บังคับ
ต้องดำเนินการให้เป็นไปตามประกาศนี้ภายในหนึ่งร้อยแปดสิบวันนับแต่วันที่ประกาศนี้ใช้บังคับ

ข้อ ๔[๑] ประกาศนี้ให้ใช้บังคับเมื่อพ้นกำหนดเก้าสิบวันนับแต่วันที่ประกาศในราชกิจจานุเบกษาเป็นต้นไป


ประกาศ
ณ วันที่ ๗ พฤษภาคม พ.ศ. ๒๕๕๖
สุพรรณ
ศรีธรรมมา
รองปลัดกระทรวงสาธารณสุข
หัวหน้ากลุ่มภารกิจด้านสนับสนุนงานบริการสุขภาพ
ประธานคณะกรรมการเครื่องสำอาง
[เอกสารแนบท้าย]

๑. แนบท้ายประกาศคณะกรรมการเครื่องสำอาง เรื่อง
การแสดงค่าความสามารถในการป้องกันแสงแดดของผลิตภัณฑ์เครื่องสำอางที่มีสารป้องกันแสงแดด

(ดูข้อมูลจากภาพกฎหมาย)

























ปริยานุช/ผู้จัดทำ
๒๕ มิถุนายน
๒๕๕๖

อุษมล/ผู้ตรวจ
๒ กรกฎาคม ๒๕๕๖


[๑] ราชกิจจานุเบกษา
เล่ม ๑๓๐/ตอนพิเศษ ๗๔ ง/หน้า ๒๘/๒๑ มิถุนายน ๒๕๕๖